Den norske filmskolen

**Den norske filmskolen** er en kunstfaglig utdanning innen film som ligger under Universitetet i Innlandet på Lillehammer. Skolen ble opprettet i 1997. Den norske filmskolen er statlig høgskole, og utdanningen er den eneste i sitt slag i Norge. Studiet er delt på ni linjer: filmregi, filmmanus, filmproduksjon, filmfoto, filmklipping, filmlyd, produksjonsdesign/filmscenografi, digital visual design (2015) og kreativ dokumentarregi (2015). Fra høsten 2015 startet Den norske filmskolen også utdanning på masternivå.

Det tas opp studenter til Den norske filmskolen annethvert år, og det tas opp inntil seks studenter til hver linje. Opptakskravet er generell studiekompetanse/godkjent realkompetanse. I tillegg gjennomføres det omfattende intervju- og opptaksprøver på hver av linjene. Formålet med utdanningen er å utdanne høyt kvalifiserte yrkesutøvere i film, fjernsyn og beslektede medier som kan ivareta, videreføre og fornye de kunstneriske og håndverksmessige tradisjoner innen de berørte fagretninger.

Skolens pedagogiske grunntanke er at det å skape film er en kollektiv prosess. Derfor blir stor vekt lagt på å utvikle evnen til å samarbeide. Alle skal være med på å fortelle samme historie. Uansett linje skal studentene bli historiefortellere slik at de i sin kunstneriske virksomhet får forståelse for at deres individuelle bidrag skal tjene helheten.
Skolen legger stor vekt på å ha en sterk tilknytning til det profesjonelle filmmiljøet.

Undervisningen er basert på et løpende samspill mellom teori og praksis. Studentene får undervisning i form av forelesninger, seminarer, øvelser, workshops og veiledning (individuelt og gruppevis) alt etter fordypningens art.
Slik undervisning blir gitt av skolens faste lærerstab, og av norske og utenlandske gjestelærere. Gjennom en utstrakt bruk av gjestelærere vil studentene få anledning til å bli kjent med deler av det faglige og kunstneriske miljøet i film- og TV-bransjen i Norden  – og, så langt det er mulig, også internasjonalt forøvrig.

Eksamensfilmene fra Den norske filmskolen har mottatt en rekke priser ved studentfilmfestivaler rundt omkring i verden. Både den romantiske komedien *Regjeringen Martin* og *Tuba Atlantic* (2010) har vunnet student-Oscar. *Tuba Atlantic* endte også blant de siste seks nominerte til Oscar for beste ikke-engelskspråklige kortfilm.  I tillegg ble *To guard a Mountain* (2012) shortlistet for student-Oscar, og *Vi som ser i mørket* (2014) kom til semifinalen.

## Ledelse
* 1997—2009 Malte Wadman, skolens første faglige leder
* 2009—2017 Thomas Stenderup, dekan
* 2017—2022 Karin Julsrud, dekan 
* 2022— Eli Bø, dekan

## Filmstudenter
Studenter som er omtalt på Wikipedia på norsk

### Kull 1 — 1997–2000
*Sara Eva Johnsen 
*Ståle Stein Berg
*Sveinung Golimo 
*Zaklina Stojcevska
*Tore Rygh

### Kull 2 — 1999–2002
*Ole Martin Hafsmo
*Roar Uthaug
*Heidi Linde
*Thomas Moldestad
*Simen Gengenbach
*Rasmus Rohde
*Thomas Seeberg Torjussen
*Eric Vogel
*Kathrine Haugen

### Kull 3 —  2001–2004
*Hisham Zaman

### Kull 4 — 2003–2006
*Stian Kristiansen
*Katja Eyde Jacobsen
*Andreas J. Riiser
*Anne Sewitsky
*Hanne Larsen

### Kull 5 — 2005–2008
*Martin Lund
*Erik Ljunggren
*Kristoffer Metcalfe

### Kull 6 — 2007–2010
*Mads Eriksen
*Hallvar Witzø
*Linn-Jeanethe Kyed

### Kull 7 — 2009–2012
*John-Erling Holmenes Fredriksen
*Åse Kathrin Vuolab
*Tomas Haugland Solli

### Kull 8 — 2011–2014
* Knut Joner
* Johan Fasting
* Christian Almerud Owe
* Erika Calmeyer
* Aurora Gossé
* Vilje Kathrine Hagen

## Referanser


## Eksterne lenker
* Filmskolens offisielle hjemmeside
* Film laget av studenter ved skolen